Vliegtuig veilig verklaar ná bomdreigementDie OR Tambo-lughawe. (Foto: Christel Cornelissen) ŉ Vliegtuig van Singapoer is Dinsdag op die OR Tambo Internasionale Lughawe in Johannesburg veilig verklaar ná ŉ dreigement van ŉ bom aan boord van die vliegtuig. Die Lughawensmaatskappy van Suid-Afrika (Acsa) het Dinsdagoggend ŉ kennisgewing ontvang omtrent ŉ bom wat na bewering aan boord is van ŉ vliegtuig van die Singapoer-lugredery. Die vliegtuig het by die OR Tambo-lughawe geland en volgens Acsa is nooddienste, lede van die brand-en-reddingsdienste en die polisie omstreeks 11:40 daarheen ontbied. “Die polisie se honde-eenheid het die vliegtuig deursoek en die vliegtuig is daarna veilig verklaar,” het Acsa bevestig. “Acsa sal voortgaan om vinnig in sulke situasies op te tree om die veiligheid van passasiers te verseker.” Die vliegtuig is steeds by die lughawe. Die lughawe het die voorval op Twitter bevestig, maar geen verdere inligting verskaf nie.